erhwenkuo/poetry-chinese-zhtw huggingface dataset:
金菊對芙蓉
作者：辛棄疾（宋）

遠水生光，遙山聳翠，霽煙深鎖梧桐。正零瀼玉露，淡蕩金風。東籬菊有黃花吐，對映水、幾簇芙蓉。重陽佳致，可堪此景，酒釅花濃。追念景物無窮。嘆少年胸襟，忒煞英雄。把黃英紅萼，甚物堪同。除非腰佩黃金印，座中擁、紅粉嬌容。此時方稱情懷，盡拼一飲千鍾。
賀新郎
作者：辛棄疾（宋）

瑞氣籠清曉。卷珠簾、次第笙歌，一時齊奏。無限神仙離蓬島。鳳駕鸞車初到。見擁個、仙娥窈窕。玉佩玎襠風縹緲。望嬌姿、一似垂楊嫋。天上有，世間少。劉郎正是當年少。更那堪、天教付與，最多才貌。玉樹瓊枝相映耀。誰與安排忒好。有多少、風流歡笑。直待來春成名了。馬如龍、綠綬欺芳草。同富貴，又偕老。
好事近
作者：辛棄疾（宋）

日日過西湖，冷浸一天寒玉。山色雖言如畫，想畫時難邈。前弦後管夾歌鍾，才斷又重續。相次藕花開也，幾蘭舟飛逐。
生查子
作者：辛棄疾（宋）

百花頭上開，冰雪寒中見。霜月定相知，先識春風面。主人情意深，不管江妃怨。折我最繁枝，還許冰壺薦。
傳言玉女
作者：趙善扛（宋）

璧月珠星，輝映小桃穠李。化工容易，與人間富貴。東風巷陌，春在暖紅溫翠。人來人去，笑歌聲裡。油壁青驄，第一番共燕喜。舉頭天上，有如人意。歌傳樂府，猶是昇平風味。明朝須判，醉眠花底。
好事近
作者：趙善扛（宋）

風動一川花，搖漾影迷紅碧。人立杏花陰下，泛光風襲襲。瓊枝碧月互相輝，春容泫將夕。羅蓋暗承花霧，漬鮫綃香溼。
重疊金・菩薩蠻
作者：趙善扛（宋）

楚宮楊柳依依碧。遙山翠隱橫波溢。絕豔照穠春。春光欲醉人。纖纖芳草嫩。微步輕羅襯。花戴滿頭歸。遊蜂花上飛。
重疊金・菩薩蠻
作者：趙善扛（宋）

玉關芳草黏天碧。春風萬里思行客。騎馬向風嘶。道歸猶未歸。南雲新有雁。望眼愁邊斷。膏沐為誰容。倚樓煙雨中。
重疊金・菩薩蠻
作者：趙善扛（宋）

一川花月青春夜。玉容依約花陰下。月照曲闌干。紅綃挹露寒。袖香溫素手。意鑠金卮酒。香遠繡簾開。畫樓吹落梅。
十拍子・破陣子
作者：趙善扛（宋）

柳絮飛時綠暗，荼䕷開後春酣。花外青帘迷酒思，陌上晴光收翠嵐。佳辰三月三。解珮人逢遊女，踏青草鬥宜男。醉倚畫闌闌檻北，夢繞清江江水南。飛鸞與共驂。
青玉案
作者：趙善扛（宋）

一年陌上尋芳意。想人在、東風裡。褪粉銷紅春有幾。青翰飛去，紫雲凝佇，往事如流水。煙橫極浦山無際。暗解明璫問誰寄。鄉在溫柔何處是。輪囷香霧，靜深庭院，簾影參差翠。
燭影搖紅
作者：趙善扛（宋）

桃李牆頭，向人都似他年意。舞絲千丈颺晴光，駘青春無際。花氣薰人自醉。傍垂楊、行行緩轡。倦遊無奈，回首雲山，歸期猶未。玉鎖樓空，鳥啼花外東風起。少年恩怨付波流，吟望朱闌倚。冉冉塵生客袂。對尊前、高情暫寄。洞天一笑，仙馭乘空，姑峰凝翠。
謁金門
作者：趙善扛（宋）

新雨霽。開遍滿園桃李。波暖池塘風細細。一雙花鴨戲。喚起春融睡美。扶醉宿妝慵理。移步避入花影裡。繡裙低窣地。
宴清都
作者：趙善扛（宋）

疏柳無情緒。都不管、渡頭行客欲去。猶依賴得，玉光萬頃，為人留住。相從歲月如騖，嘆回首、離歌又賦。更舉目、斜照沈沈，西風剪剪秋墅。君行定憶南池，歌筵舞地，花晨月午。八磚步日，三雍奏樂，送君雲路。別情未抵遺愛，試聽取、湖山共語。便可能、無意同傾，一尊露醑。
小重山
作者：趙善扛（宋）

汲水添瓶恰換花。蜂兒爭要採，打窗紗。青春誰與度年花。絃索暗，無緒幾曾拿。春思正交加。馬蹄聲錯認，客還家。花箋欲寫寄天涯。羞人見，羅袖急忙遮。
感皇恩
作者：趙善扛（宋）

七十古來稀，吾生已半。莫把身心自縈絆。據他緣分，且恁隨時消遣。但知逢酒飲，逢花看。林泉有約，風光無限。日上花梢起來晚。芒鞋竹杖，信步水村山館。更尋三兩個，清閒伴。
賀新郎
作者：趙善扛（宋）

晝永重簾卷。乍池塘、一番過雨，芰荷初展。竹引新梢半含粉，綠蔭扶疏滿院。過花絮、蝶稀蜂懶。窗戶沈沈人不到，伴清幽、時有流鶯囀。凝思久，意何限。玉釵墜枕風鬟顫。湛虛堂、壺冰瑩徹，簟波零亂。自是仙姿清無暑，月影空垂素扇。破午睡、香銷餘篆。一枕湖山千里夢，正白蘋煙棹歸來晚。雲弄碧，楚天遠。
喜遷鶯
作者：趙善扛（宋）

韶華駘蕩。看化工盡力，安排春仗。薄霧霏煙，軟風輕日，物態與人交暢。鳥生弄巧千調，樓影垂空十丈。亂花柳，粲寶鈿纓絡、採絲帷帳。佳賞。輝豔冶，笑語盈盈，花面交相向。歌運長繅，酒凝深碧，和氣盎然席上。好春易苦風雨，人意難逢舒放。但拍掌。醉陶然一笑，忘形天壤。
菩薩蠻
作者：趙善括（宋）

煙波江上西亭小。曉來雨過驚秋早。飛棟倚晴空。涼生面面風。痴兒官事了。獨自憑欄笑。何處有塵埃。扁舟歸去來。
柳梢青
作者：趙善括（宋）

愁別欣逢。人間離合，自古難同。寫就茶經，注成花譜，何事西東。一尊良夜匆匆。怎忍見、輕帆短篷。漢水無情，楚雲有意，目斷飛鴻。
鷓鴣天
作者：趙善括（宋）

憶昔南樓舊使君。與君攜手躡浮雲。如今更到經行處，妙墨新詩得屢聞。淮南路，楚江分。離尊相屬更論文。明朝一棹人千里，多少紅愁與翠顰。
鷓鴣天
作者：趙善括（宋）

我是行人更送行。瀟瀟風雨倍傷情。征帆西去何須急，飛詔東來分外榮。紅袖溼，玉尊傾。不堪回首暮雲平。小舟準擬隨君去，要聽霜天曉角聲。
鷓鴣天
作者：趙善括（宋）

雨沐芙蓉秋意清。可人風月滿江城。憐風愛月方留戀，對月臨風又送行。人漸遠，酒須傾。只憑一醉遣多情。重來休厭劉郎老，明月清風有素盟。
沁園春
作者：趙善括（宋）

虎嘯風生，龍躍雲飛，時不再來。試憑高望遠，長淮清淺，傷今懷古，故國氛埃。壯志求伸，匈奴未滅，早以家為何謂哉。多應是，待著鞭事了，稅駕方回。稼軒聊爾名齋。笑學請樊遲心未開。似南陽高臥，莘郊自樂，磻溪韜略，傅野鹽梅。植杖亭前，集山樓下，五桂三槐次第栽。功名遂，向急流勇退，肯恁徘徊。
沁園春
作者：趙善括（宋）

問舍東湖，招隱西山，惠然肯來。有閟香蘭桂，無窮幽趣，隔溪車馬，何處輕埃。微利虛名，朝榮暮辱，笑爾焉能浼我哉。閒欹枕，被幽禽喚覺，午夢驚回。無言獨坐南齋。好喚取芳尊相對開。待醒時重醉，疏簾透月，醉時還醒，畫角吹梅。無用千金，休懸六印，荊棘誰能滿地栽。人間世，任遊鵾獨運，斥鷃低徊。
沁園春
作者：趙善括（宋）

千里風湍，萬疊雲峰，自相送迎。嘆扁舟如葉，漂流如梗，片帆如箭，聚散如萍。家在東湖，身來西浙，非為區區利與名。堪憐處，為雛飢犢暮，狗苟蠅營。平生。何辱何榮。且一任三才和五行。有鷃飛鵬奮，鶴長鳧短，朱顏富貴，白髮公卿。印漫累累，綬何若若，休羨行歌朱買臣。歸來好，向嚴灘垂釣，谷口躬耕。
滿江紅
作者：趙善括（宋）

一雨連春，東湖漲、蒲萄新綠。湖上路，柳濃花豔，綠園紅簇。塵世難逢開口笑，人生待足何時足。況南州高士是西鄰，人如玉。行路唱，誰家曲。愁易感，歡難續。問軒裳於我，有何榮辱。眾醉豈容君獨醒，出林休恨風催木。嘆驚弦、飛鳥尚知還，安巢宿。
滿江紅
作者：趙善括（宋）

三十年前，曾向此、舞風歌月。今依舊、江山如畫，鬢須如雪。故友冥鴻隨淨社，舊時秋蚓橫塵壁。賴廬峰、對我眼偏青，曾相識。開岫幌，攜山屐。泉瀉布，星飛石。為收帆艤棹，小留終日。休問重湖吹碧浪，且同五老浮瓊液。待明朝、鷁首向東飛，清風力。
滿江紅
作者：趙善括（宋）

騰茂飛英，分憂願、自然風力。千里靜，江山改觀，羽旄增色。林下風清公事少，筆端雷動奸豪息。聽宴香、深處笑聲長，文章客。丹詔自，天邊得。宣室對，君心憶。趁良辰高會，履珠簪碧。和氣回春徵醞釀，政聲報最惟清白。看揮毫、萬字掃雲煙，吳箋溼。
鷓鴣天
作者：趙善括（宋）

畫鷁翩翩去似飛。季鷹何事忽思歸。風湍自送征帆隱，雲巘須將彩筆揮。江作酒，海為卮。為君滿酌不須辭。酒酣渴思回春夢，自笑何時是足時。
念奴嬌
作者：趙善括（宋）

揚輝璧月，照層臺縹緲，篷萊雲氣。玉宇清明仙語近，多少怨紅愁翠。問我殷勤，幾年塵土，依舊高標緻。廣寒別後，與誰曾共幽會。一日失腳人間，十常八九，底事如人意。狗苟蠅營真可笑，何乃比餘於是。風月佳時，江山好處，無復懷愁悴。倚欄舒嘯，六經時自心醉。
醉落魄・一斛珠
作者：趙善括（宋）

重陽時節。可憐又是天崖客。扁舟小泊花溪側。細雨斜風，不見秦樓月。白衣望斷無訊息。舉觴一笑真難得。歸兮學取陶彭澤。採菊東籬，悠然見山色。
摸魚兒
作者：趙善括（宋）

喜連宵、四郊春雨。紛紛一陣紅去。東君不愛閒桃李，春色尚餘分數。雲影住。任繡勒香輪，且阻尋芳路。農家相語。漸南畝浮青，西江漲綠，芳沼點萍絮。西成事，端的今年不誤。從他蝶恨蜂妒。鶯啼也怨春多雨，不解與春分訴。新燕舞。猶記得、雕樑舊日空巢土。天涯勞苦。望故國江山，東風吹淚，渺渺在何處。
摸魚兒
作者：趙善括（宋）

被楊花、帶將春去，飄揚一路無定。滿庭綠蔭絲千尺，枝上舊香吹盡。幽夢醒。對晚色、鞦韆院落人初靜。柔條弄影。奈翦翦輕風，冥冥細雨，惹起萬千恨。雲山路，休躡高樓獨憑。楚天一抹煙暝。嬌鶯百囀飛鳩去，何處可尋芳信。心自省。念咫尺、青樓應怪人薄倖。歸期將近。料喜鵲先知，飛來報了，日日倚門等。
虞美人
作者：趙善括（宋）

長空一夜霜風吼。寒色消殘酒。問伊今夜在誰行。遺恨落花流水、誤劉郎。尤雲殢雨多情話。分付阿誰也。儂家有分受悽惶。只怕嬌痴不睡、也思量。
好事近
作者：趙善括（宋）

月色透窗寒，一夜素衾霜溼。無寐起來搔首，正參橫人寂。此心重省已迴腸，何況是行役。欲棄利名歸去，奈楚天雲隔。
鷓鴣天
作者：趙善括（宋）

枉道黌堂是冷官。深深青瑣鎖青鸞。新詩自得清歌舉，和氣都消永夜寒。花態淨，酒杯寬。燕嬌鶯巧有餘歡。不因客裡東陽瘦，好把西江一吸乾。
滿江紅
作者：趙善括（宋）

傳語風光，須少駐、共君流轉。誰忍見、綠肥紅瘦，鮮歡多感。澤國千絲煙雨暗，江成一帶雲山遠。看新荷、泛水學人愁，心常卷。羞鬢雪，憑花染。攜酒陣，嫌杯淺。嘆人生豈為，青衫槐板。記舞可憐宮柳細，寫情但覺香箋短。上層樓、獨倚有誰知，欄干暖。
水調歌頭
作者：趙善括（宋）

山險號北固，景勝冠南州。洪濤江上亂雲，山裡簇紅樓。堪笑萍蹤無定，擬泊葉舟何許，無計可依劉。金闕自帷幄，玉壘老貔貅。問興亡，成底事，幾春秋。六朝人物，五胡妖霧不勝愁。休學楚囚垂淚，須把祖鞭先著，一鼓版圖收。惟有金焦石，不逐水漂流。
好事近
作者：趙善括（宋）

風雨做春愁，桃杏一時零落。是處綠肥紅瘦，怨東君情薄。行藏獨倚望江樓，雙燕度簾幕。回首故園應在，誤鞦韆人約。
鷓鴣天
作者：趙善括（宋）

玉殿分榮兩桂華。靈根移植在長沙。風姨先綻無雙蕊，月姊重開第一花。金榜爛，玉音加。從今穩步上天霞。休誇水擊三千里，且歌笙歌十萬家。
醉落魄・一斛珠
作者：趙善括（宋）

梯橫畫閣。碧欄干外江風惡。笑聲歡意浮杯酌。秋水春山，相對稱行樂。誰家青鳥穿簾幕。暗傳空有陽臺約。天公著意稱停著。寒色人情，都恁兩清薄。
醉落魄・一斛珠
作者：趙善括（宋）

梯橫畫閣。月明江靜煙光薄。碧山迴繞欄干角。一縷行雲，忽向杯中落。櫻歌柳舞俱柔弱。羅衣不耐江風惡。憑誰喚取雙黃鶴。騎上瑤臺，同赴金桃約。
朝中措
作者：趙善括（宋）

東君著意在枝頭。紅紫自風流。貪引遊蜂舞蝶，幾多春事都休。三分好處，不隨流水，即是閒愁。惟我惜花心在，更看紅葉沈浮。
菩薩蠻
作者：趙善括（宋）

鵲橋巧霧隨風遠。蟾宮皓影凝空滿。一點壽星明。祥光徹太清。周公天子傳。禮樂新封魯。功業煥旗常。鈞天侍玉皇。
水調歌頭
作者：趙善括（宋）

形勝視京兆，警蹕駐錢塘。光前詔後彈壓，誰數漢張王。幾百萬家和氣，五十餘年創見，天下一循良。有口皆歌頌，無地不耕桑。春過半，花錦爛，柳絲長。潭潭門衛森戟，宴寢正凝香。笑把湖山佳色，醉挹西湖晴灩，童艾祝霞觴。四海瞻華袞，千載侍吾皇。
滿江紅
作者：趙善括（宋）

海嶽儲祥，符昌運、挺生前哲。天賦與、飄然才氣，凜然忠節。穎脫難藏衝鬥劍，誓清行擊中流楫。二十年、麾節遍江湖，恩威浹。香穗直，雲峰列。觴羽急，鯨川竭。共介公眉壽，贊公賢業。出處已能齊二老，功名豈止超三傑。侍吾皇、千載帶金重，頭方黑。
醉蓬萊
作者：趙善括（宋）

正採鈴墜蓋，玉燕投懷，夢符佳月。五百年間，誕中興人傑。杖策歸來，入關徒步，萬里朝金闕。貫日精忠，凌雲壯氣，妙齡英發。名鎮重湖，屢憑熊軾，恩滿西江，載分龍節。有志澄清，誓擊中流楫。談笑封侯，雍容謀國，看掀天功業。待與斯民，慶公華袞，祝公黃髮。
醉蓬萊
作者：趙善括（宋）

正百花堂下，山雨樓前，粲然梅柳。和氣回春，灩一尊芳酒。桂子蘭孫，鳳歌鸞舞，介我公眉壽。天上遐齡，人間獨樂，古來稀有。壯日題橋，兒時擊甕，名遂功成，自然長久。琳館偷閒，約赤城為友。紫詔重頒，黃扉穩步，好試調羹手。九世雞窠，千秋麟閣，玉顏依舊。
醉蓬萊
作者：趙善括（宋）

正槐堂日永，梅雨消塵，麥風搖翠。天祐昌辰，誕中興嘉瑞。秀偉標姿，從容謀斷，笑吐平戎計。漢節歸來，邊塵掃淨，鼎司榮貴。間世良臣，威嚴輔政，嫵媚承君，道襟衝粹。玉券金丹，稱功名成遂。茂苑煙霞，太湖風月，聊伴凝香醉。補袞工夫，調羹手段，如今重試。
瑞鶴仙
作者：趙善括（宋）

月華凝露掌。正極目鸞霄，望風鯨壤。深宮注遐想。聽點點花漏，盈盈仙仗。笙簫迎響。降瓊輪、玄雲步障。洞□扉、笑別蓬瀛，下應太平無象。俱仰。姆儀春煦，婦節冰清，道風夷曠。三遷教養。金闕里，玉音賞。況傳家清白，滿堂朱紫，相對蘭蓀競長。待齊秦、湯沐疏封，賜靈壽杖。
鵲橋仙
作者：趙善括（宋）

星橋未就，月鉤初掛，翠葉暗驚秋早。蕊珠宮裡厭清閒，試回首、塵寰一笑。仙風道骨，姆儀家範，須信人間最少。一枝丹桂四蘭蓀，況千歲、靈椿未老。
賀新郎
作者：趙善括（宋）

絳雪堆雲綠。倚朱欄、鸞飛鳳舞，亂紅如簇。宮錦海沈肌理秀，極目明霞孤騖。對翠袖、天寒修竹。輕露有情添淚眼，粲精神、嬌醉薰華屋。然寶篆，散清馥。江南到處多蘭菊。更海棠、貪睡未醒，漫山粗俗。欲品此花為第一，真色生香俱足。又只怕、驚人凡目。把酒對花頻管領，怕狂風驟雨難拘束。拾碎玉，泛醽醁。
霜天曉角
作者：趙善括（宋）

楚天風色。一夜波翻雪。艤岸錦帆不度，天有意、且留客。鼓聲吹取急。離觴須舉白。看去芳菲時候，日邊聽、好訊息。
水調歌頭
作者：趙善括（宋）

碧雲初返岫，潦水正鳴灘。蘭舟容與，歌舞偏稱笑中看。燭影烘寒成暖，花色照人如畫，一坐有餘歡。酒灩浮金盞，香縷靄雕盤。碧簪橫，銀漏永，玉樽乾。喧春鼓吹，翠袖起舞佩珊珊。記得山明水秀，何處朝雲暮雨，常在夢魂間。多少難言事，都付兩眉彎。
念奴嬌
作者：趙善括（宋）

曉來膏雨，報一犁豐信，幾枝嬌色。岸草河沙明似鏡，不到塵埃花陌。急管繁弦，香車寶勒，正阻尋春客。東風特起，半空微露晴碧。何況主意深勤，冰清才藻，玉潤真圭璧。翠麗華堂橫枕水，波底斜陽紅溼。蓮社風流，桃溪標緻，便覺凡心息。玉尊傾盡，笑中歸步鉤月。
念奴嬌
作者：趙善括（宋）

江南到處，被波光雲影，留人行色。昔我來時春正好，舞絮□飛南陌。今日登臨，讀書齋上，重作憑欄客。清溪轂細，夜來微漲新碧。兩岸蘸水濃陰，斷虹橫障，一帶連環璧。林外青山千萬疊，雨歇半空猶溼。已倩雙鱗，更須靈鵲，先報歸訊息。歸來徵袖，盡攜千里風月。
鵲橋仙
作者：趙善括（宋）

花腮百媚，柳絲千尺，密影金鋪碎日。過雲微雨報清明，半天外、煙嬌霧溼。當歌有恨，問春無語，笑我如何久客。小園歸去又殘紅，便□地、飛觴尚得。
鵲橋仙
作者：趙善括（宋）

東風喚我，西園閒坐，大醉高歌竟日。行藏獨依畫欄干，便忘了、征衫淚溼。亭高煙遠，天低雲近，相對逃名隱客。掀髯無語看青山，斷不信、塵埃到得。
清平樂
作者：趙善括（宋）

斷雲漏雨。依約西山暮。風定檣高須小住。不忍帶將春去。此行抑有求歟。青衣擬問平都。萬里一鉤新月，相忘常在江湖。
水調歌頭
作者：趙善括（宋）

危臺枕城堞，今昔幾人遊。繞城碧水一帶，茂苑與長洲。寂寂彈琴風外，苒苒採香徑畔，橫截古溪頭。極目暮雲合，宋玉正悲秋。峴山碑，帝子閣，庾公樓。當時風物，如今煙水只供愁。處處山明水秀，歲歲春花秋月，何必美南州。故國未歸去，萍梗嘆漂流。
水調歌頭
作者：趙善括（宋）

雨霽彩虹臥，半夜水明樓。太湖極目，四面水盡是天流。幾點鱸鄉荻浦，萬里鯨波雪浪，掀舞小漁舟。金餅掛蟾魄，時景正中秋。釣綸輕，蘭棹穩，笑王侯。一蓑一笠，得意何必美封留。縱使金章鼎貴，何似玉樽傾到，一醉可消愁。玉女在何許，喚起與同遊。
水調歌頭
作者：趙善括（宋）

佳客志淮海，賤子設樽罍。楚江昨夜清漲，短棹已安排。休問南樓風月，且念陽臺雲雨，幾日卻重來。銀燭正凝淚，畫鼓且休催。彩雲飛，黃鶴舉，兩徘徊。林泉歸去高臥，回首笑塵埃。我唱更憑君和，君起誰同我舞，莫惜玉山頹。他日揚州路，散策願相陪。
水調歌頭
作者：趙善括（宋）

浩嘆對青史，循吏久無聞。二年江右，賴公華節布陽春。才自搴帷問俗，無復埋輪當道，一路盡澄清。多少攀轅意，不待及瓜人。駐膏車，遲祖帳，倒離尊。滿庭桃李綠陰，何處不深恩。此去玉音應問，底事金圍微減，憂國更憂民。造膝一言語，四海入洪鈞。
滿江紅
作者：趙善括（宋）

雨沐風梳，正梅柳、弄香逞色。誰忍聽、送君南浦，陽關三疊。玉節前驅光照路，金盃爭勸愁生席。泛錦檣、西去若登仙，乘槎客。春有意，寒無力。和風滿，洪波息。笑廬峰湓浦，舊遊陳跡。昔日蜚聲臺柏勁，他年坐對堂槐密。想軺車、不待政成時，追鋒急。
滿庭芳
作者：趙善括（宋）

蝶粉蜂黃，桃紅李白，春風屢展愁眉。曉來雨過，應漸覺紅稀。滿徑柔茵似染，新晴後、皺綠盈池。休孤負，幕天席地，逸飲酹金彝。東君，真好事，降唇歌雪，玉指鳴絲。念長卿多病，非藥能治。試假瑤琴一弄，清音轉、便許心知。從今去，園林好在，休學峴山碑。
好事近
作者：趙善括（宋）

新月巧穿山，桂樹影高群木。任使雲遮煙鎖，自春輝秋綠。我來折得最高枝，踏破一輪玉。寶斧修教園樣，放十分光足。
滿江紅
作者：程垓（宋）

門掩垂楊，寶香度、翠簾重疊。春寒在，羅衣初試，素肌猶卻。薄靄籠花天欲暮，小風送角聲初咽。但獨褰、幽幌悄無言，傷初別。衣上雨，眉間月。滴不盡，顰空切。羨棲梁歸燕，入簾雙蝶。愁緒多於花絮亂，柔腸過似丁香結。問甚時、重理錦囊書，從頭說。
滿江紅
作者：程垓（宋）

水遠山明，秋容淡、不禁搖落。況正是、樓臺高處，晚涼猶薄。月在衣裳風在袖，冰生枕簟香生幕。算四時、佳處是清秋，須行樂。東籬下，西窗角。尋舊菊，催新酌。笑廣平何事，對秋蕭索。搖葉聲聲深院宇，折荷寸寸閒池閣。待歸來、閒把木犀花，重薰卻。
最高樓
作者：程垓（宋）

舊時心事，說著兩眉羞。長記得、憑肩遊。緗裙羅襪桃花岸，薄衫輕扇杏花樓。幾番行，幾番醉，幾番留。也誰料、春風吹已斷。又誰料、朝雲飛亦散。天易老，恨難酬。蜂兒不解知人苦，燕兒不解說人愁。舊情懷，消不盡，幾時休。
南浦
作者：程垓（宋）

金鴨懶薰香，向晚來春酲，一枕無緒。濃綠漲瑤窗，東風外、吹盡亂紅飛絮。無言佇立，斷腸惟有流鶯語。碧雲欲暮。空惆悵，韶華一時虛度。追思舊日心情，記題葉西樓，吹花南浦。老去覺歡疏，傷春恨，都付斷雲殘雨。黃昏院落，問誰猶在憑欄處。可堪杜宇。空只解聲聲，催他春去。
攤破江城子・江城梅花引
作者：程垓（宋）

娟娟霜月又侵門。對黃昏。怯黃昏。愁把梅花，獨自泛清尊。酒又難禁花又惱，漏聲遠，一更更，總斷魂。斷魂。斷魂。不堪聞。被半溫。香半溫。睡也睡也，睡不穩、誰與溫存。只有床前、紅燭伴啼痕。一夜無眠連曉角，人瘦也，比梅花，瘦幾分。
木蘭花慢
作者：程垓（宋）

倩嬌鶯奼燕，說不盡、此時情。正小院春闌，芳園畫鎖，人去花零。憑高試回望眼，奈遙山遠水隔重雲。誰遣風狂雨橫，便教無計留春。誰知雁杳與鴻冥。自難寄丁寧。縱柳院顰深，桃門笑在，知屬何人。衣篝幾回忘了，奈殘香、猶有舊時燻。空使風頭卷絮，為他飄蕩花城。
八聲甘州
作者：程垓（宋）

問東君、既解遣花開，不合放花飛。念春風枝上，一分花減，一半春歸。忍見千紅萬翠，容易漲桃溪。花自隨流水，無計追隨。不忍憑高南望，記舊時行處，芳意菲菲。嘆年來春減，花與故人非。總使、梁園賦在，奈長卿、老去亦何為。空搔首，亂雲堆裡，立盡斜暉。
洞庭春色・沁園春
作者：程垓（宋）

錦字親裁，淚巾偷裛，細說舊時。記笑桃門巷，妝窺寶靨，弄花庭前，香溼羅衣。幾度相隨遊冶去，任月細風尖猶未歸。多少事，有垂楊眼見，紅燭心知。如今事都過也，但贏得、雙鬢成絲。嘆半妝紅豆，相思有分，兩分青鏡，重合難期。惆悵一春飛絮，夢悠颺教人分付誰。銷魂處，又梨花雨暗，半掩重扉。
四代好・宴清都
作者：程垓（宋）

翠幕東風早。蘭窗夢，又被鶯聲驚覺。起來空對，平階弱絮，滿庭芳草。厭厭未忺懷抱。記柳外、人家曾到。憑畫闌、那更春好花好，酒好人好。春好尚恐闌珊，花好又怕，飄零難保。直饒酒好□澠，未抵意中人好。相逢盡拼醉倒。況人與、才情未老。又豈關、春去春來，花愁花惱。
水龍吟
作者：程垓（宋）

夜來風雨匆匆，故園定是花無幾。愁多愁極，等閒孤負，一年芳意。柳困花慵，杏青梅小，對人容易。算好春長在，好花長見，元只是、人憔悴。回首池南舊事。恨星星、不堪重記。如今但有，看花老眼，傷時清淚。不怕逢花瘦，只愁怕、老來風味。待繁紅亂處，留雲借月，也須拼醉。
玉漏遲
作者：程垓（宋）

一春渾不見，那堪又是，花飛時節。忍對危欄數曲，暮雲千疊。門外星星柳眼，看還似、當時風月。愁萬結。憑誰為我，殷勤低說。不是慣卻春心，奈新燕傳情，舊鶯饒舌。冷篆餘香，莫放等閒消歇。縱使繁紅褪盡，猶有、荼䕷堪折。魂夢切。如今不奈，飛來蝴蝶。
折紅英・擷芳詞
作者：程垓（宋）

桃花暖。楊花亂。可憐朱戶春強半。長記憶。探芳日。笑憑郎肩，殢紅偎碧。惜惜惜。春宵短。離腸斷。淚痕長向東風滿。憑青翼。問訊息。花謝春歸，幾時來得。憶憶憶。
上平西・金人捧露盤
作者：程垓（宋）

愛春歸，憂春去，為春忙。旋點檢、雨障雲妨。遮紅護綠，翠帷羅幕任高張。海棠明月杏花天，更惜濃芳。喚鶯吟，招蝶拍，迎柳舞，倩桃妝。盡喚起、萬籟笙簧。一觴一詠，儘教陶寫繡心腸。笑他人世漫嬉遊，擁翠偎香。
瑤階草
作者：程垓（宋）

空山子規叫，月破黃昏冷。簾幕風輕，綠暗紅又盡。自從別後，粉消香膩，一春成病。那堪晝閒日永。恨難整。起來無語，綠萍破處池光淨。悶理殘妝，照花獨自憐瘦影。睡來又怕，飲來越醉，醒來卻悶。看誰似我孤令。
碧牡丹
作者：程垓（宋）

睡起情無著。曉雨盡，春寒弱。酒盞飄零，幾日頓疏行樂。試數花枝，問此情何若。為誰開，為誰落。正愁卻。不是花情薄。花元笑人蕭索。舊觀千紅，至今冷夢難託。燕麥春風，更幾人驚覺。對花羞，為花惡。
滿庭芳
作者：程垓（宋）

南月驚烏，西風破雁，又是秋滿平湖。採蓮人盡，寒色戰菇蒲。舊信江南好景，一萬里、輕覓蓴鱸。誰知道，吳儂未識，蜀客已情孤。憑高，增悵望，湘雲盡處，都是平蕪。問故鄉何日，重見吾廬。縱有荷紉芰制，終不似、菊短籬疏。歸情遠，三更雨夢，依舊繞庭梧。
念奴嬌
作者：程垓（宋）

秋風秋雨，正黃昏、供斷一窗愁絕。帶減衣寬誰念我，難忍重城離別。轉枕褰帷，挑燈整被，總是相思切。知他別後，負人多少風月。不是怨極愁濃，只愁重見了，相思難說。料得新來魂夢裡，不管飛來蝴蝶。排悶人間，寄愁天上，終有歸時節。如今無奈，亂雲依舊千疊。
雪獅兒
作者：程垓（宋）

斷雲低晚，輕煙帶暝，風驚羅幕。數點梅花，香倚雪窗搖落。紅爐對謔。正酒面、瓊穌初削。雲屏暖，不知門外，月寒風惡。迤邐慵雲半掠。笑盈盈、閒弄寶箏絃索。暖極生春，已向橫波先覺。花嬌柳弱。漸倚醉、要人摟著。低告託。早把被香薰卻。
摸魚兒
作者：程垓（宋）

掩淒涼、黃昏庭院，角聲何處嗚咽。矮窗曲屋風燈冷，還是苦寒時節。凝佇切。念翠被熏籠，夜夜成虛設。倚闌愁絕。聽鳳竹聲中，犀影帳外，簌簌釀寒輕雪。傷心處，卻憶當年輕別。梅花滿園初發。吹香弄蕊無人見，帷有暮雲千疊。情未徹。又誰料而今，好夢分胡越。不堪重說。但記得當初，重門鎖處，猶有夜深月。
無悶
作者：程垓（宋）

天與多才，不合更與，殢柳憐花情分。甚總為才情，惱人方寸。早是春殘花褪。也不料、一春都成病。自失笑，因甚腰圍半減，珠淚頻搵。難省。也怨天、也自恨。怎免千般思忖。倩人說與，又卻不忍。拼了一生愁悶。又只恐、愁多無人問。到這裡，天也憐人，看他穩也不穩。
孤雁兒・御街行
作者：程垓（宋）

在家不覺窮冬好。向客裡、方知道。故園梅花正開時，記得清尊頻倒。高燒紅蠟，暖燻羅幌，一任花枝惱。如今客裡傷懷抱。忍雙鬢、隨花老。小窗獨自對黃昏，只有月華飛到。假饒真個，雁書頻寄，何似歸來早。
孤雁兒・御街行
作者：程垓（宋）

雙鬢乍綰橫波溜。記當日、香心透。誰教容易逐雞飛，輸卻春風先手。天公元也，管人憔悴，放出花枝瘦。幾宵和月來相就。問何事、春山斗。祗應深院鎖蟬娟，枉卻嬌花時候。何時為我，小梯橫閣，試約黃昏後。
意難忘
作者：程垓（宋）

花擁鴛房。記駝肩髻小，約鬢眉長。輕身翻燕舞，低語轉鶯簧。相見處，便難忘。肯親度瑤觴。向夜闌，歌翻郢曲，帶換韓香。別來音信難將。似雲收楚峽，雨散巫陽。相逢情有在，不語意難量。些個事，斷人腸。怎禁得恓惶。待與伊、移根換葉，試又何妨。
一叢花
作者：程垓（宋）

傷春時候一憑闌。何況別離難。東風只解催人去，也不道、鶯老花殘。青箋未約，紅綃忍淚，無計鎖徵鞍。寶釵瑤鈿一時閒。此恨苦天慳。如今直恁拋人去，也不念、人瘦衣寬。歸來忍見，重樓淡月，依舊五更寒。
驀山溪
作者：程垓（宋）

老來風味，是事都無可。只愛小書舟，剩圍著、琅玕幾個。呼風約月，隨分樂生涯，不羨富，不憂貧，不怕烏蟾墮。三杯徑醉，轉覺乾坤大。醉後百篇詩，盡從他、龍吟鶴和。升沈萬事，還與本來天，青雲上，白雲間，一任安排我。
滿江紅
作者：程垓（宋）

葺屋為舟，身便是、煙波釣客。況人間元似，泛家浮宅。秋晚雨聲篷背穩，夜深月影窗欞白。□滿船詩酒滿船書，隨意索。也不怕，雲濤隔。也不怕，風帆側。但獨醒還睡，自歌還拍。臥後從教秋鱔舞，醉來一任乾坤窄。恐有時、撐向大江頭，佔風色。
小桃紅・連理枝
作者：程垓（宋）

不恨殘花妥。不恨殘春破。只恨流光，一年一度，又催新火。縱青天白日系長繩，也留春得麼。花院重教鎖。春事從教過。燒筍園林，嘗梅臺榭，有何不可。已安排、珍簟小胡床，待日長閒坐。
芭蕉雨
作者：程垓（宋）

雨過涼生藕葉。晚庭消盡暑，渾無熱。枕簟不勝香滑。爭奈寶帳情生，金尊意愜。玉人何處夢蝶。思一見冰雪。須寫個貼兒、丁寧說。試問道、肯來麼，今夜小院無人，重樓有月。
紅娘子・連理枝
作者：程垓（宋）

小小閒窗底。曲曲深屏裡。一枕新涼，半床明月，留人歡意。奈梅花引裡喚人行，苦隨他無計。幾點清觴淚。數曲烏絲紙。見少離多，心長分短，如何得是。到如今、留下許都愁，枉教人憔悴。
醉落魄・一斛珠
作者：程垓（宋）

夏圍初結。綠深深處紅千疊。杜鵑過盡芳菲歇。只道無春，滿意春猶愜。折來一點如猩血。透明冠子輕盈貼。芳心蹙破情尤切。不管花殘，猶自揀雙葉。
一翦梅
作者：程垓（宋）

舊日心期不易招。重來孤負，幾個良宵。尋常不見盡相邀。見了知他，許大無聊。昨夜梅花插翠翹。影落清溪，應也魂消。假饒真個住山腰。那個金章，換得漁樵。
一翦梅
作者：程垓（宋）

小會幽歡整及時。花也相宜。人也相宜。寶香未斷燭光低。莫厭杯遲。莫恨歡遲。夜漸深深漏漸稀。風已侵衣。露已沾衣。一杯重勸莫相違。何似休歸。何自同歸。
眼兒媚
作者：程垓（宋）

一枝煙雨瘦東牆。真個斷人腸。不為天寒日暮，誰憐水遠山長。相思月底，相思竹外，猶自禁當。只恐玉樓貪夢，輸他一夜清香。
浪淘沙
作者：程垓（宋）

山盡兩溪頭。水合天浮。行人莫賦大江愁。且是芙蓉城下水，還送歸舟。漁雁兩悠悠。煙斷雲收。誰教此水卻西流。載我相思千點淚，還與青樓。
雨中花令
作者：程垓（宋）

聞說海棠開盡了。怎生得、夜來一笑。顰綠枝頭，落紅點裡，問有愁多少。小園閉門春悄悄。禁不得、瘦腰如嫋。豆蔻濃時，酴醿香處，試把菱花照。
雨中花令
作者：程垓（宋）

舊日愛花心未了。緊消得、花時一笑。幾日春寒，連宵雨悶，不道幽歡少。記得去年深院悄。□梁畔，一枝香嫋。說與西樓，後來明月，莫把菱花照。
雨中花令
作者：程垓（宋）

卷地芳草都過了。花不語、對人含笑。花與人期，人憐花病，瘦似人多少。聞道重門深悄悄。愁不盡、露啼煙嫋。斷得相思，除非明月，不把花枝照。
鳳棲梧・蝶戀花
作者：程垓（宋）

九月江南煙雨裡。客枕淒涼，到曉渾無寐。起上小樓觀海氣。昏昏半約漁樵市。斷雁西邊家萬里。料得秋來，笑我歸無計。劍在床頭書在幾。未甘分付黃花淚。
鳳棲梧・蝶戀花
作者：程垓（宋）

有客錢塘江上住。十日齋居，九日愁風雨。斷送一春彈指去。荷花又繞南山渡。湖上幽尋君已許。訊息不來，望得行雲暮。芳草夢魂應記取。不成忘卻池塘句。
鳳棲梧・蝶戀花
作者：程垓（宋）

門外飛花風約住。訊息江南，已釀黃梅雨。蜀客望鄉歸不去。當時不合催南渡。憂國丹心曾獨許。縱吐長虹，不奈斜陽暮。莫道春光難攬取。少陵辨得尋花句。
鳳棲梧・蝶戀花
作者：程垓（宋）

薄薄窗油清似鏡。兩面疏簾，四壁文書靜。小篆焚香消日永。新來識得閒中性。人愛人嫌都莫問。絮自沾泥，不怕東風緊。只有詩狂消不盡。夜來題破窗花影。
鳳棲梧・蝶戀花
作者：程垓（宋）

九月重湖寒意早。目斷黃雲，冉冉連衰草。慘別臨江愁滿抱。酒尊時事都相惱。聞道吳天訊息好。鴛鴦西池，咫尺君應到。若見故人相問勞。為言未分書舟老。
愁倚闌・春光好
作者：程垓（宋）

山無數，雨蕭蕭。路迢迢。不似芙蓉城下去，柳如腰。夢隨春絮飄飄。知他在、第幾朱橋。說與杜鵑休喚，怕魂銷。
漁家傲
作者：程垓（宋）

野店無人霜似水。清燈照影寒侵被。門外行人催客起。因個事。老來方有思家淚。寄問梅花開也未。愛花只有歸來是。想見小橋歌舞地。渾含喜。天涯不念人憔悴。
漁家傲
作者：程垓（宋）

獨木小舟煙雨溼。燕兒亂點春江碧。江上青山隨意覓。人寂寂。落花芳草催寒食。昨夜青樓今日客。吹愁不得東風力。細拾殘紅書怨泣。流水急。不知那個傳訊息。
臨江仙
作者：程垓（宋）

送我南來舟一葉，誰教催動鳴榔。高城不見水茫茫。雲灣才幾曲，折盡九迴腸。買酒澆愁愁不盡，江煙也共淒涼。和天瘦了也何妨。只愁今夜雨，更做淚千行。
臨江仙
作者：程垓（宋）

濃綠鎖窗閒院靜，照人明月團團。夜長幽夢見伊難。瘦從香臉薄，愁到翠眉殘。只道花時容易見，如今花盡春闌。畫樓依舊五更寒。可憐紅繡被，空記合時歡。
朝中措
作者：程垓（宋）

矮窗西畔翠荷香。人在小池塘。何事未拈期局，卻來閒倚胡床。金盆弄水，玉釵嚲鬢，妝懶何妨。莫道困來不飲，今宵卻恨天涼。
朝中措
作者：程垓（宋）

華筵飲散撤芳尊。人影亂紛紛。且約玉驄留住，細將團鳳平分。一甌看取，招回酒興，爽徹詩魂。歌罷清風兩腋，歸來明月千門。
朝中措
作者：程垓（宋）

龍團分罷覺芳滋。歌徹碧雲詞。翠袖且留纖玉，沈香載捧冰垍。一聲清唱，半甌輕啜，愁緒如絲。記取臨汾餘味，圖教歸後相思。
朝中措
作者：程垓（宋）

真遊六六洞中仙。騎鶴下三天。休道日斜歲暮，行年方是韶華。相逢一笑，此心不動，須待明年。要得安排穩當，除非四十相連。
朝中措
作者：程垓（宋）

片花飛後水東流。無計挽春留。香小誰栽杜若，夢迴依舊揚州。破瓜年在，嬌花豔冶，舞柳纖柔。莫道劉郎霜鬢，才情未放春休。
醉落魄・一斛珠
作者：程垓（宋）

風催雨促。今番不似前歡足。早來最苦離情毒。唱我新詞，掩著面兒哭。臨行只怕人行遠。殷勤更寫多情曲。相逢已是腰如束。從此知他，還減幾分玉。
酷相思
作者：程垓（宋）

月掛霜林寒欲墜。正門外、催人起。奈離別、如今真個是。欲住也、留無計。欲去也、來無計。馬上離魂衣上淚。各自個、供憔悴。問江路梅花開也未。春到也、須頻寄。人到也、須頻寄。
生查子
作者：程垓（宋）

溪光曲曲村，花影重重樹。風物小桃源，春事還如許。情知送客來，又作尋芳去。可惜一春詩，總為閒愁賦。
生查子
作者：程垓（宋）

長記別郎時，月淡梅花影。梅影又橫窗，不見江南信。無心換夕香，有分憐朝鏡。不怕瘦稜稜，只怕梅開盡。
憶王孫
作者：程垓（宋）

蕭蕭梅雨斷人行。門掩殘春綠廕生。翠被寒燈枕自橫。夢初驚。窗外啼鵑催五更。
卜算子
作者：程垓（宋）

枕簟暑風消，簾幕秋風動。月到夜來愁處明，只照團衾鳳。去意杳無憑，別語愁難送。一紙魚箋枕底香，且做新來夢。
卜算子
作者：程垓（宋）

獨自上層樓，樓外青山遠。望到斜陽欲盡時，不見西飛雁。獨自下層樓，樓下蛩聲怨。待到黃昏月上時，依舊柔腸斷。
卜算子
作者：程垓（宋）

幾日賞花天，月淡荼䕷小。寫盡相思喚不來，又是花飛了。春在怕愁多，春去憐歡少。一夜安排夢不成，月墮西窗曉。
霜天曉角
作者：程垓（宋）

幾夜鎖窗揭。素蟾光似雪。恰恨照人欹枕，紗櫥爽、簟紋滑。迤邐篆香裛。好壞誰共說。若是知人風味，來分取、半床月。
霜天曉角
作者：程垓（宋）

玉清冰樣潔。幾夜相思切。誰料濃雲遮擁，同心帶、甚時結。匆匆休惜別。還有來時節。記取江陰歸路，須共踏、夜深月。
烏夜啼
作者：程垓（宋）

楊柳拖煙漠漠，梨花浸月溶溶。吹香院落春還盡，憔悴立東風。只道芳時易見，誰知密約難通。芳園繞遍無人問，獨自拾殘紅。
烏夜啼
作者：程垓（宋）

白酒欺人易醉，黃花笑我多愁。一年只有秋光好，獨自卻悲秋。風急常吹夢去，月遲多為人留。半黃橙子和詩卷，空自伴床頭。
烏夜啼
作者：程垓（宋）

綠外深深柳巷，紅間曲曲花樓。一春想見貪遊冶，不道有人愁。三月東風易老，幾宵明月難留。酴醿白盡窗前也，還肯醉來否。
瑞鷓鴣
作者：程垓（宋）

東風冷落舊梅臺。猶喜山花拂面開。紺色染衣春意靜，水沈燻骨晚風來。柔條不學丁香結，矮樹仍參茉莉栽。安得方盆載幽植，道人隨處作香材。
瑞鷓鴣
作者：程垓（宋）

門前楊柳綠成陰。翠塢籠香徑自深。遲日暖燻芳草眼，好風輕撼落花心。無多春恨鶯難語，最晚朝眠蝶易尋。惟有狂醒不相貸，釀成憔悴到如今。
青玉案
作者：程垓（宋）

寶林巖畔凌雲路。記藉草、尋梅去。詠綠書紅知幾度。行雲歸後，碧雲遮斷，寂寞人何處。一聲長笛江天暮。別後誰吟倚樓句。勻面照溪心已許。欲憑錦字，寫人愁去，生怕梨花雨。
好事近
作者：程垓（宋）

別夢記春前，春盡苦無歸日。想見鵲聲庭院，誤幾回訊息。萬重離恨萬重山，無處說思憶。只有路傍雙堠，也隨人孤只。
好事近
作者：程垓（宋）

天淡一簾秋，明月幾時來得。何事桂底香近，把清光邀勒。人間明晦總由天，何必問通塞。且為人如月好，醉莫分南北。
好事近
作者：程垓（宋）

煙盡戍樓空，又是一簾佳月。何事山城留滯，負好花時節。燒燈翦綵沒心情，應有翠娥說。欲借好風吹恨，奈亂雲愁疊。
好事近
作者：程垓（宋）

急雨鬧冰荷，銷盡一襟煩暑。趁取晚涼幽會，近翠陰濃處。風梢危滴撼珠磯，灑面得新句。莫怪玉壺傾盡，待月明歸去。
點絳唇
作者：程垓（宋）

梅雨收黃，暑風依舊閒庭院。露荷輕顫。只有香浮面。掛起西窗，月澹無人見。幽情遠。隨釵低扇。好個涼方便。
如夢令
作者：程垓（宋）

風入藕花翻動。夜氣與香俱縱。月又帶風來，涼意一襟誰共。情重。情重。可惜短宵無夢。
清平樂
作者：程垓（宋）

山城桃李。催促春無幾。日日為花須早起。猶□惜花無計。阿誰留得春風。長教繞綠圍紅。莫遣十分芳意，輸他萬點愁容。
清平樂
作者：程垓（宋）

秋香誰買。散入琉璃界。點綴小紅全不礙。還卻鉛華餘債。夜來月底相期。一枝未覺香遲。恰似青綾帳底，絳羅初試裙兒。
清平樂
作者：程垓（宋）

疏疏整整。風急花無定。紅燭照筵寒欲凝。時見篩簾玉影。夜深明月籠紗。醉歸涼麵香料。猶有惜梅心在，滿庭誤作吹花。
清平樂
作者：程垓（宋）

綠深紅少。柳外橫橋小。雙燕不知幽夢好。驚起碧窗春曉。起來瞢�┒嗍薄�玉臺金鏡慵移。多少春愁未說，卻來閒數花枝。
望秦川・南歌子
作者：程垓（宋）

柳弱眠初醒，梅殘舞尚痴。春陰將冷傍簾帷。又是東風和恨、向人歸。樂事燈前記，愁腸酒後知。老來無計遣芳時。只有閒情隨分、品花枝。
望秦川・南歌子
作者：程垓（宋）

竹粉翻新籜，荷花拭靚妝。斷雲侵晚度橫塘。小扇斜釵依約、傍牙床。蘸蜜分紅荔，傾筒瀉碧香。醉時風雨醒時涼。明月多情依舊、過西廂。
望秦川・南歌子
作者：程垓（宋）

翠黛隨妝淺，銖衣稱體香。好風偏與十分涼。卻扇含情獨自、繞池塘。碧藕絲絲嫩，紅榴葉葉雙。牽絲摘葉為誰忙。情到厭厭拼醉、又何妨。
天仙子
作者：程垓（宋）

慘慘霜林冬欲盡。又是溪梅寒弄影。矮窗曲屋夜燒香，人已靜。燈垂燼。點滴芭蕉和雨聽。約個歸期猶未定。一夜夢魂終不穩。知他勾得許多情，真個悶。無人問。說與畫樓應不信。
望江南・憶江南
作者：程垓（宋）

篷上雨，篷底有人愁。身在漢江東畔去，不知家在錦江頭。煙水兩悠悠。吾老矣，心事幾時休。瀋水熨香年似日，薄雲垂帳夏如秋。安得小書舟。
南歌子
作者：程垓（宋）

雨燕翻新幕，風鵑繞舊枝。畫堂春盡日遲遲。又是一番平綠、漲西池。病起尊難盡，腰寬頻易垂。不堪村落子規啼。問道行人一去、幾時歸。
南歌子
作者：程垓（宋）

淡靄籠青瑣，輕寒薄翠綃。有人憔悴頻寬腰。又見東風、不忍見柔條。悶酒尊難尋，閒香篆易銷。夜來溪雪已平橋。溪上梅魂憑仗、一相招。
南歌子
作者：程垓（宋）

梅塢飛香定，蘭窗翠色齊。水邊沙際又春歸。領略東風、能有幾人知。愛月眠須晚，尋花去未遲。誰家庭院更芳菲。費盡才情、休負一春詩。
南歌子
作者：程垓（宋）

荷蓋傾新綠，榴巾蹙舊紅。水亭煙榭晚涼中。又是一鉤新月、靜房櫳。絲藕清如雪，幮紗薄似空。好維今夜與誰同。喚取玉人來共、一簾風。
南歌子
作者：程垓（宋）

野水尋溪路，青山踏晚春。偶來相值卻鍾情。一樹瓊瑤洗盡、客衣襟。曲沼通詩夢，幽窗淨俗塵。何時散發伴襜裙。後夜相思生怕、月愁人。
南鄉子
作者：程垓（宋）

幾日訴離尊。歌盡陽關不忍分。此度天涯真個去，銷魂。相送黃花落葉村。斜日又黃昏。蕭寺無人半掩門。今夜粉香明月淚，休論。只要羅巾記舊痕。
浪淘沙
作者：程垓（宋）

才合又輕離。心事多違。小窗燈影記親移。可奈酒酣花困處，不省人歸。山翠又如眉。腸斷幽期。相思有夢阿誰知。莫遣重來風絮亂，不似當時。
浪淘沙
作者：程垓（宋）

老去懶尋花。獨自生涯。幾枝疏影浸窗紗。昨夜月來人不睡，看盡橫斜。門外慾啼鴉。香意凌霞。從渠千樹繞人家。世上一枝元也足，不要隨他。
攤破南鄉子
作者：程垓（宋）

休賦惜春詩。留春住、說與人知。一年已負東風瘦，說愁說恨，數期數刻，只望歸時。莫怪杜鵑啼。真個也、喚得人歸。歸來休恨花開了，梁間燕子，且教知道，人也雙飛。
祝英臺・祝英臺近
作者：程垓（宋）

墜紅輕，濃綠潤，深院又春晚。睡起厭厭，無語小妝懶。可堪三月風光，五更魂夢，又都被、杜鵑催攢。怎消遣。人道愁與春歸，春歸愁未斷。閒倚銀屏，羞怕淚痕滿。斷腸瀋水重燻，瑤琴閒理，奈依舊、夜寒人遠。
虞美人
作者：程垓（宋）

輕紅短白東城路。憶得分襟處。柳絲無賴舞春柔。不繫離人、只解系離愁。如今花謝春將老。柳下無人到。月明門外子規啼。喚得人愁、爭似喚人歸。
長相思
作者：程垓（宋）

對重陽。感重陽。身在西風天一方。年年人斷腸。景淒涼。客淒涼。縱有黃花祗異鄉。晚雲連夢長。
長相思
作者：程垓（宋）

酒孤斟。客孤吟。戲馬臺荒露草深。英雄何處尋。愛登臨。莫登臨。定是愁來關客心。暮天煙水沈。
長相思
作者：程垓（宋）

風敲窗。雨敲窗。窗外芭蕉雲作幢。聲聲愁對床。剔銀缸。點銀缸。夢採芙蓉隔一江。幾時蝴蝶雙。
鵲橋仙
作者：程垓（宋）

角聲吹月，風聲落枕，夢與柔腸俱斷。誰教當日太情濃，颺不下、新愁一段。黃花開了，梅花開未，曾約那時相見。莫教容易負幽期，怕真個、孤他淚眼。
醉落魄・一斛珠
作者：程垓（宋）

晚涼時節。翠梧風定蟬聲歇。有人睡起香浮頰。倚著闌干，笑揀青荷葉。如今往事愁難說。曲池依舊閒風月。田田翠蓋香羅疊。留得露痕，都是淚珠結。
減字木蘭花
作者：程垓（宋）

雙雙相併。一點紅邊偏照映。玉翦雲裁。不比浮花共蒂開。幾回心曲。選勝摘來情自足。插向雲鬟。要與仙郎比並看。
謁金門
作者：程垓（宋）

春悄悄。紅到一枝先巧。酒入半腮微帶卯。粉寒香未飽。芳意枝頭偏鬧。困盡蜂須鶯爪。擬倩玉纖和露拗。情多愁易攪。
謁金門
作者：程垓（宋）

花簇簇。觸眼萬條垂玉。小院春深窗鎖綠。水沈風斷續。明月又侵樓曲。羞向枕囊拘束。只待夜深清影足。醉來花底宿。
謁金門
作者：程垓（宋）

烏帽側。行遍杏花春色。野意青青分隴麥。人家煙水隔。春事莫催行客。彈指青梅堪摘。醉倚暮天江拍拍。雨晴沙路白。
謁金門
作者：程垓（宋）

花半溼。一霎晚雲籠密。天氣未佳風又急。小庭愁獨立。酒病起來無力。懊惱篆煙鎖碧。一餉春情無處覓。小屏山數尺。
謁金門
作者：程垓（宋）

春夜雨。催潤柳塘花塢。小院深深門幾許。畫簾香一縷。獨立晚庭凝佇。細把花枝閒數。燕子不來天欲暮。說愁無處所。
謁金門
作者：程垓（宋）

風陣陣。吹落楊花無定。酒病厭厭三月盡。花檀紅自隱。新綠軒窗清潤。月影又移牆影。手拈青梅無處問。一春長悶損。
謁金門
作者：程垓（宋）

濃睡醒。驚對一簾秋影。桐葉乍零風不定。半窗疏雨影。愁與年光不盡。老入星星雙鬢。只擬上樓尋遠信。雁遙煙水暝。
蝶戀花
作者：程垓（宋）

日下船篷人未起。一個燕兒，說盡傷春意。江上殘花能有幾。風催雨促成容易。湖海客心千萬裡。著力東風，推得人行未。相次桃花三月水。菱歌誰伴西湖醉。
蝶戀花
作者：程垓（宋）

滿路梅英飛雪粉。臨水人家，先得春光嫩。樓底杏花樓外影。牆東柳線牆西恨。擷翠揉紅何處問。暖入眉峰，已作傷春困。歸路月痕彎一寸。芳心只為東風損。
蝶戀花
作者：程垓（宋）

寒意勒花春未足。只有東風，不管春拘束。楊柳滿城吹又綠。可人青眼還相屬。小葉星星眠未熟。看盡行人，唱徹《陽關曲》。心事一春何計續。芳條未展眉先蹙。
蝶戀花
作者：程垓（宋）

晴帶溪光春自媚。繞翠縈青，來約東風醉。雲補斷山疏復綴。雨回綠野清還麗。拄杖不妨舒客意。臨水人家，問有花開未。江左風流今有幾。逢春不要人憔悴。
蝶戀花
作者：程垓（宋）

翠幕成陰簾拂地。池館無人，四面生涼意。荷氣竹香俱細細。分明著莫清風袂。玉枕如冰笙似水。才嚲橫釵，早被鶯呼起。今夜月明人未睡。只消三四分來醉。
蝶戀花
作者：程垓（宋）

畫閣紅爐屏四向。梅擁寒香，次第侵帷帳。燭影半低花影幌。修眉正在花枝傍。殢粉偎香羞一餉。未識春風，已覺春情蕩。醉裡不知霜月上。歸來已踏梅花浪。
蝶戀花
作者：程垓（宋）

樓角吹花煙月墮。的皪韶研，又向梅心破。釵上採旛看一個。賞心已覺春生坐。莫恨年華風雨過。人日嬉遊，次第連燈火。翠幄高張金盞大。已拼醉袖隨香嚲。
蝶戀花
作者：程垓（宋）

小院菊殘煙雨細。天氣淒涼，惱得人憔悴。被暖橙香羞早起。玉釵一任慵雲墜。樓上珠簾鉤也未。數尺遙山，供盡傷高意。佇立不禁殘酒味。繡羅依舊和香睡。
蝶戀花
作者：程垓（宋）

小院秋光濃欲滴。獨自鉤簾，細數歸鴻翼。鴻斷天高無處覓。矮窗催暝蛩催織。涼月去人才數尺。斷髮蕭騷，醉傍西風立。愁眼望天收不得。露華衣上三更溼。
蝶戀花
作者：程垓（宋）

晴日溪山春可數。水繞池塘，知有人家住。尋日尋花花不語。舊時春恨還如許。苦恨東風無意緒。只解催花，不解催人去。日晚荒煙迷古戍。斷魂正在梅花浦。
菩薩蠻
作者：程垓（宋）

和風暖日西郊路。遊人又踏青山去。何處碧雲衫。映溪才兩三。疏鬆分翠黛。故作羞春態。回首杏煙消。月明歸渡橋。
菩薩蠻
作者：程垓（宋）

春回綠野煙光薄。低花矮柳田家樂。隴麥又青青。喧蜂閒趁人。野翁忘近遠。怪識劉郎面。斷卻小橋溪。怕人溪外知。
菩薩蠻
作者：程垓（宋）

畫橋拍拍春江綠。行人正在春江曲。花潤接平川。有人花底眠。東風元自好。只怕催花老。安得萬垂楊。系教春日長。
菩薩蠻
作者：程垓（宋）

平蕪冉冉連雲綠。斜陽襯雨明溪足。小鴨睡晴沙。翠烘三兩花。春光閒婉娩。盡日無人見。試著小屏山。圖歸雲際看。
菩薩蠻
作者：程垓（宋）

山頭翠樹調鶯舌。山腰野菜飛黃蝶。來為等閒休。去成多少愁。小庭花木改。猶有啼痕在。別後不曾看。怕花和淚殘。
菩薩蠻
作者：程垓（宋）

羅衫乍試寒猶怯。妒花風雨連三月。燈冷閉門時。有愁誰得知。此情真個苦。只為當時語。莫道絮沾泥。絮飛魂亦飛。
菩薩蠻
作者：程垓（宋）

夜來花底鶯饒舌。把人心事分明說。許大好因緣。只成容易傳。春闌無好計。唯有歸來是。從此玉臺前。曉妝休太妍。
菩薩蠻
作者：程垓（宋）

小窗蔭綠清無暑。篆香終日縈蘭炷。冰簟漲寒濤。清風一枕高。有日團扇卻。門掩庭花落。少待月侵床。教他魂夢涼。
菩薩蠻
作者：程垓（宋）

暑庭消盡風鳴樹。樹鳴風盡消庭暑。橫枕一聲鶯。鶯聲一枕橫。扇紈低粉面。麵粉低紈扇。涼月淡侵床。床侵淡月涼。
菩薩蠻
作者：程垓（宋）

東風有意留人住。薰風無意催人去。去住兩茫然。相逢成短緣。平生花柳笑。過後關心少。今日奈情何。為伊饒恨多。
菩薩蠻
作者：程垓（宋）

去年恰好雙星節。鵲橋未渡人離別。不恨障雲生。恨他真個行。天涯訊息近。不見乘鸞影。樓外鷓鴣聲。幾回和夢驚。
菩薩蠻
作者：程垓（宋）

淺寒帶暝和煙下。輕陰挾雨隨風灑。翠幕護重簾。篆香銷半奩。平生風雨夜。怕近芭蕉下。今夕定愁多。蕭蕭聲奈何。
菩薩蠻
作者：程垓（宋）

客窗曾剪燈花弄。誰教來去如春夢。冷落舊梅臺。小桃相次開。人間春易老。只有山中好。閒卻槿花籬。莫教溪外知。
菩薩蠻
作者：程垓（宋）

曉煙籠日浮山翠。春風著水回川媚。遠近碧重重。人家山色中。野花香自度。似識幽人處。安得著三間。與山終日閒。
菩薩蠻
作者：程垓（宋）

扶犁野老田東睡。插花山女田西醉。醉眼眩東西。看看桃滿溪。耕桑山下足。紈綺人間俗。莫管舊東風。從教吹軟紅。
木蘭花・玉樓春
作者：程垓（宋）

疏枝半作窺窗老。又是一年春意早。風低小院得香遲，月傍女牆和影好。去年苦被離情惱。今日逢花休草草。後時花紫盡從他，且趁先春拼醉倒。
鷓鴣天
作者：程垓（宋）

昨夜思量直到明。拂明心緒更愁人。風披露葉高低怨，冷雨寒煙各自輕。休賴酒，莫求神。為誰教爾許多情。如今早被思量損，好更當時做弄成。
入塞
作者：程垓（宋）

好思量。正秋風、半夜長。奈銀缸一點，耿耿背西窗。衾又涼。枕又涼。露華悽悽月半床。照得人、真個斷腸。窗前誰浸木犀黃。花也香。夢也香。
桃源憶故人
作者：程垓（宋）

粉霜拂拂凝香砌。醞釀梅花天氣。月上小窗如水。冷浸人無寐。平生可慣閒憔悴。擔負新愁不起。消遣夜長無計。只倚薰香睡。
愁倚闌・春光好
作者：程垓（宋）

春猶淺，柳初芽。杏初花。楊柳杏花交影處，有人家。玉窗明暖烘霞。小屏上、水遠山斜。昨夜酒多春睡重，莫驚他。
烏夜啼
作者：程垓（宋）

靜院槐風綠漲，小窗梅雨黃垂。欲看春事留連處，惟有夜寒知。魂夢長閒消午醉，掃花共坐風涼。歸來窗北有胡床。興在羲皇以上。
憶秦娥
作者：程垓（宋）

青門深。海棠開盡春陰陰。春陰陰。萬重雲水，一寸歸心。玉樓深鎖煙消沈。知他何日同登臨。同登臨。待收紅淚，細說如今。
憶秦娥
作者：程垓（宋）

情脈脈。半黃橙子和香擘。和香擘。分明記得，袖香薰窄。別來人遠關山隔。見梅不忍和花摘。和花摘。有書無雁，寄誰歸得。
憶秦娥
作者：程垓（宋）

愁無語。黃昏庭院黃梅雨。黃梅雨。新愁一寸，舊愁千縷。杜鵑叫斷空山苦。相思欲計人何許。一重雲斷，一重山阻。
西江月
作者：程垓（宋）

眾綠初圍夏蔭，老紅猶駐春妝。畫簾燕子日偏長。靜看新雛來往。□□□□□□，□□□□□□。□□□□□□□。□□□□□□。
西江月
作者：程垓（宋）

□□□□□□，□□□□□□。□□□□□□□。□□□□□□。汲井漫隨蘭炷，心情半怯羅衣。粉香消盡無人覷，只門外、子規啼。
烏夜啼
作者：程垓（宋）

牆外雨肥梅子，階前水繞荷花。陰陰庭戶薰風滿，水紋簟、怯菱芽。春盡難憑燕語，日長惟有蜂衛。沈香火冷珠簾暮，個人在、碧窗紗。
浣溪沙
作者：程垓（宋）

天女殷勤著意多。散花猶記病維摩。肯來丈室問云何。腰佩摘來煩玉筍，鬢香分處想秋波。不知真個有情麼。
浣溪沙
作者：程垓（宋）

遙想當年出鳳雛。王□風有未全疏。祗今朱紱為誰紆。芳草池塘春夢後，粉香簾幕曉晴初。一簪華髮要人梳。
浣溪沙
作者：程垓（宋）

翠葆扶疏傍藥闌。亂紅飄灑滿書單。清明時節又看看。小雨勒成春尾恨，東風偏作夜來寒。琴心老盡不須彈。
浣溪沙
作者：程垓（宋）

薄日移影午暑空。一杯何事便潮紅。扇紈揮盡卻疏慵。早睡青懷冰枕外，夜來訊息雨荷中。不須留燭眩房櫳。
浣溪沙
作者：程垓（宋）

閒倚前榮小扇車。晚妝無力嚲雲鴉。凝情香落一庭花。笑挽清風歸玉枕，懶隨缺月傍窗紗。羞紅兩臉上嬌霞。
鷓鴣天
作者：程垓（宋）

木落江空又一秋。天寒幾日不登樓。紅綃帳裡橙猶在，青瑣窗深菊未收。新畫閣，小書舟。篆煙燻得晚香留。只因貪伴開爐酒，惱得紅兒一夜謳。
鷓鴣天
作者：程垓（宋）

淚溼芙蓉城上花。片飛何事苦參差。鎖深不奈鶯無語，巢穩爭如燕有家。情未老，鬢先華。可憐各自淡生涯。桃花不解知人意，猶自沾泥也學他。
一落索
作者：程垓（宋）

門外鶯寒楊柳。正減歡疏酒。春陰早是做人愁，更何況、花飛後。莫倚東風消瘦。有酴醿入手。盡偎香玉醉何妨，任花落、愁依舊。
一落索
作者：程垓（宋）

小小腰身相稱。更著人心性。一聲歌起繡簾陰，都遏住、行雲影。聞道玉郎家近。被春風勾引。從今莫怪一東看，自壓盡、人間韻。
破陣子
作者：程垓（宋）

小小紅泥院宇，深深翠色屏帷。簇定燻爐酥酒軟，門外東風寒不知。恰疑三月時。釵影半欹綠子，歌聲輕度紅兒。醉裡不愁更漏斷，更要梅花看幾枝。起來霜月低。
一翦梅
作者：程垓（宋）

斗轉參橫一夜霜。玉律聲中，又報新陽。起來無緒賦行藏。只喜人間，一線添長。簾幕垂垂月半廊。節物心情，都付椒觴。年華漸晚鬢毛蒼。身外功名，休苦思量。
木蘭花・玉樓春
作者：程垓（宋）

別時已有重來願。誰料情多天不管。分明咫尺是青樓，抵死濃雲遮得遍。寄聲只倚西飛雁。雁落書回空是怨。領愁歸去有誰知，水又茫茫山又斷。
生查子
作者：程垓（宋）

蘭帷夜色高，繡被春寒擁。何事玉樓人，屢踏楊花夢。分明相見陳，不道幽情重。乞個好因緣，莫待來生種。
滿庭芳
作者：虞儔（宋）

色染鶯黃，枝橫鶴瘦，玉奴蟬蛻花間。鉛華不御，慵態盡欹鬟。冷淡瑣窗煙霧，來清供、莞爾怡顏。狂蜂蝶，還須斂衽，何得傍高閒。西山。招隱處，寒雲繚繞，流水迴環。念風前綽約，雪後清孱。別是仙韻道標，應羞對、舞袖弓彎。懷真賞，今宵歸夢，一餉許躋攀。
臨江仙
作者：虞儔（宋）

萬壑千巖秋色裡，歌眉醉眼爭妍。一枝嬌柳趁麼弦。疑非香案吏，詔到小蓬天。樂事便成陳跡也，依人小月娟娟。尊前空唱短因緣。引船風又起，吹過浙江邊。
阮郎歸
作者：徐似道（宋）

茶寮山上一頭陀。新來學者麼。蝤蛑螃蟹與烏螺。知他放幾多。有一物，是蜂窩。姓牙名老婆。雖然無奈得它何。如何放得它。
浪淘沙
作者：徐似道（宋）

風緊浪淘生。蛟吼鼉鳴。家人睡著怕人驚。只有一翁捫蝨坐，依約三更。雪又打殘燈。欲暗還明。有誰知我此時情。獨對梅花傾一盞，還又詩成。
瑞鶴仙令・臨江仙
作者：徐似道（宋）

西子湖邊春正好，輸他公子王孫。落花香趁馬蹄溫。暖煙桃葉渡，晴日柳枝門。中有能詩狂處士，閒將一鶴隨軒。百錢買只下湖船。就他弦管裡，醉過杏花天。
一剪梅・一翦梅
作者：徐似道（宋）

道學從來不則聲。行也東銘。坐也西銘。爺孃死後更伶丁。也不看經。也不齋僧。卻言淵子太狂生。行也輕輕。坐也輕輕。他年青史總無名。你也能亨。我也能亨。
失調名
作者：徐似道（宋）

問竹平安，點花番次。
驀山溪
作者：徐安國（宋）

青梅骨瘦，已有生春意。椒萼露微花，便覺香魂旖旎。惜花公子，可是賦情深，攜瘦竹，繞疏籬，終日成孤倚。賞心樂事，又也何曾廢。煙露溼鉛華，誤啼妝、三年客裡。江南芳信，政自不愆期，吳山遠，越山長，夢寐添憔悴。
鷓鴣天
作者：徐安國（宋）

翠幕圍香夜正遲。紅麟生焰燭交輝。纖腰趁拍輕於柳，嬌面添妝韻似梅。凝遠恨，惜芳期。十年幽夢彩雲飛。多情不管霜髯滿，猶欲杯翻似舊時。
滿江紅
作者：徐安國（宋）

揮手華堂，重整頓、選花場屋。撩鼻觀、飛浮雜沓，異香芬馥。金縷尚餘閒態度，冰姿早作新妝束。恨尊前、缺典費思量，無松竹。蜂蝶恨，何時足。桃李怨，成粗俗。為情深、拼了一生愁獨。菊信謾勞頻探問，蘭心未許相隨逐。想從今、無暇斸薔薇，鋤罌粟。
滿江紅
作者：徐安國（宋）

爭獻交酬，消受取、真山真水。供不盡、杯螺浮碧，髻鬟擁翠。莫便等閒嗟去國，固因特地經仙裡。奉周旋、惟有老先生，門堪倚。追往駕，煙宵裡。終舊學，今無計。嘆白頭猶記，壯年標緻。一樂堂深文益著，風雩亭在詞難繼。問有誰、熟識晦庵心，南軒意。
祝英臺・祝英臺近
作者：黃人傑（宋）

異鄉中，行色裡，隨分慶初度。老子今年，五十又還五。任他坎止流行，吳頭楚尾，本來是、乾坤逆旅。貴和富。此事都付浮雲，無必也無固。用即為龍，不用即為鼠。便教老卻英雄，草廬煙舍，也須有、著閒人處。
酹江月・念奴嬌
作者：黃人傑（宋）

年時今日，御雙鳧曾到、蓬壺方丈。元是王孫生此夕，紅紫嬌春成行。數曲欄幹，一雙蓂莢，正傍瑤階長。風簾斜處，有時新燕來往。猶記不住稱觴，揮毫著語，更與書扁榜。轉首還逢湯餅客，景物依然和暢。待賦新詞，說些訊息，教倩飛瓊唱。南班虛席，看隨丹詔東上。
感皇恩
作者：黃人傑（宋）

秋色滿西湖，雨添新綠。一派煙光望中足。清香十里，畫舸去來相逐。酒酣時聽得，漁家曲。人道似郎，郎還第六。雲水相逢未諳熟。晚來風靜，閒浸幾枝紅玉。水神應不禁，江妃浴。
念奴嬌
作者：黃人傑（宋）

西湖勝絕，有棲雲樓觀，蟠空丘壑。玉鑑光中天不老，人在蓬壺行樂。畫舫藏春，垂楊繫馬，幽處笙簫作。京華狂客，也忘身世飄泊。行時載酒尋芳，湖灣堤曲，放浪紅塵腳。借景留歡排日醉，不負鶯花盟約。忍緩東風，耐煩遲日，休恁匆匆著。溫存桃李，莫教一頓開卻。
浣溪沙
作者：黃人傑（宋）

的皪江梅共蠟梅。剪金裁玉一時開。黃姑相伴雪兒來。別駕公餘無個事，得將詩酒與栽培。為春留客小徘徊。
生查子
作者：黃人傑（宋）

煙雨不多時，肥得梅如許。早有點兒酸，誚沒星兒苦。飛燕惡禁持，又待銜春去。容著水精鹽，覓個調羹處。
柳梢青
作者：黃人傑（宋）

恰則年時。風前雪底，初見南枝。可㬠匆匆，花才清瘦，子已紅肥。安排酒盞相隨。看金彈、累累四垂。渴後情懷，鼎中風味，惟有心知。
驀山溪
作者：黃人傑（宋）

翠環驚報，葉底梅如彈。小摘試嘗看，齒微酸、生香不斷。煙丸露顆，肥得頰兒紅，還欲近，淺黃時，風雨催殘半。何如珍重，剩著冰盤薦。持酒勸飛仙，似江梅、累累子滿。饒將風味，成就與東君，隨鼎鼐，著形鹽，早趁調羹便。
滿江紅
作者：黃人傑（宋）

小隊旌旗，又催送、元戎領客。政十頃、荷香微度，草煙橫碧。楊柳參差新合翠，水天上下俱齊色。傍野橋、容與繞重湖，嚴城側。花作陣，舟為宅。敲羯鼓，鳴羌笛。漸夜涼風進，酒杯無力。遙想漢中雞肋地，未應萬里回金勒。看便隨、飛詔下南州，朝京國。
點絳唇
作者：蔡戡（宋）

纖手工夫，採絲五色交相映。同心端正。上有雙鴛並。皓腕輕纏，結就相思病。憑誰信。玉肌寬盡。卻繫心兒緊。
水調歌頭
作者：蔡戡（宋）

肅霜靡衰草，驟雨洗寒空。刀弓鬥力增勁，萬馬驟西風。細看外圍合陣，忽變橫斜曲直，妙在指麾中。號令肅諸將，談笑聽元戎。坐中客，休笑我，已衰翁。十年重到，今日此會與誰同。差把龍鍾鶴髮，來對虎頭燕頷，年少總英雄。飛鏃落金碗，酣醉吸長虹。
水調歌頭
作者：蔡戡（宋）

擁節出閩嶠，易鎮上岷山。東西嶮岨，分陝初不在榮觀。痛念兩河未復，獨作中流砥柱，屹若障狂瀾。極目神京遠，百萬虎貔閒。趁良時，攄豹略，勇聲歡。風飛雷厲，威行逆虜膽生寒。漢寢周原如舊，一掃腥羶醜類，談笑定三關。識取投機會，莫作等閒看。
鷓鴣天
作者：何澹（宋）

庾嶺移來傍桂叢。繞花安敢望凌風。癯儒合作孤芳伴，四面相看一笑同。冰照座，玉橫空。雪花零落暗香中。有人醉倚闌干畔，付與江南老畫工。
桃源憶故人
作者：何澹（宋）

拍堤芳草隨人去。洞口山無重數。翦朝露成樹。爭晚漁翁住。今人忍聽秦人語。只有花無今古。欲飲仙家壽醑。記取橋邊路。
滿江紅
作者：何澹（宋）

燈夕筵開，人物共、英詞三絕。環坐處、袖中珠玉，郢中春雪。紅燭星繁銷夜漏，紫霞香滿催歌拍。算新年、何處不風光，三山別。雲表殿，千層結。花籍錦，添明月。更浮屠七塔，萬枝爭發。多謝一天驅宿靄，故教三日成佳節。更何須、海上覓蓬萊，真仙闕。
滿江紅
作者：何澹（宋）

樂禁初開，平地聳、海山清絕。千里內、歡聲和氣，可融霜雪。盛事終將椽筆記，新歌翻入梨園拍。道古來、南國做元宵，今宵別。燈萬碗，花千結。星斗上，天浮月。向玉繩低處，笙簫高發。人物盡誇長樂郡，兒童爭慶燒燈節。疑此身、清夢到華胥，朝金闕。
鷓鴣天
作者：何澹（宋）

好景良辰造物慳。一年燈火遽摧殘。雨淋夾道星千點，雪阻遊人路九盤。停社舞，撤賓筵。謾燒銀燭照金蓮。不如我入香山社，一盞青燈說夜禪。
滿江紅
作者：陳三聘（宋）

薄日輕雲，天氣好、相將祈谷。民情喜、頌聲洋溢，清風斯穆。飲酒不多元有量，吟詩無數添新軸。對古人、一笑我真愚，君無俗。斜川路，經行熟。黃花在，歸心足。問淵明去後，有誰能屬。神武衣冠驚夢裡，江湖漁釣論心曲。但從今、散發更披襟，誰能束。
滿江紅
作者：陳三聘（宋）

天豈無情，天若道、有情也老。功名事、問天因甚，蒙人不了。好伴雲煙耕谷口，休將翰墨傳江表。算鬢邊、能得幾春風，驚秋早。陶令尹，張京兆。懷舒嘯，貪榮耀。盡南柯一夢，漏殘鍾曉。滕閣暮霞孤鶩舉，庾樓明月烏飛繞。念老來、於此興無窮，知音少。
滿江紅
作者：陳三聘（宋）

紺縠浮空，山擁髻、晚來風急。吹驟雨、藕花千柄，豔妝新浥。窺鑑粉光猶有淚，凌波羅襪何曾溼。訝漢宮、朝罷玉皇歸，凝情立。尊前恨，歌三疊。身外事，輕飛葉。悵當年空擊，誓江孤楫。雲色遠連平野盡，夕陽偏傍疏林入。看月明、冷浸碧琉璃，君須吸。
滿江紅
作者：陳三聘（宋）

斜日熔金，三萬頃、棹歌齊舉。風不動、採蘋雙槳，翠鬟相語。月殿欲浮蟾兔魄，海神不放魚龍舞。到今宵、秋氣十分清，無今古。君試喚，扁舟侶。來伴我，瀟湘渚。共夷猶春浪，笑歌秋浦。霸越獨高身退後，塵纓未濯人誰許。嘆酒杯、不到子陵臺，劉伶土。
千秋歲
作者：陳三聘（宋）

當年漁隱，路轉桃溪匯。流水下，青山外。客行花徑曲，月上松門對。撐艇子，雪中蓑笠親曾載。老去誰傾蓋。腰瘦頻移帶。人健否，花仍在。明年春更好，來向花前醉。青鬢改，恁時難拼千金買。
浣溪沙
作者：陳三聘（宋）

酒力先從臉暈生。粉妝新麗笑相迎。曉寒高護彩雲輕。不語似愁春力淺，有情應恨燭花明。更於何處覓傾城。
浣溪沙
作者：陳三聘（宋）

翠幕遮籠錦一叢。尊前初見淺深紅。淡雲和月影蔥蘢。醉態只疑春睡裡，啼妝愁聽雨聲中。更燒銀燭醉東風。
浣溪沙
作者：陳三聘（宋）

不怕春寒更出遊。蘭橈飛動卻驚鷗。煙光佳處輒遲留。屏曲未曾歌醉夢，眉尖空只鎖閒愁。從教絲柳絆行舟。
浣溪沙
作者：陳三聘（宋）

越浦潮來資訊通。吳山不見暮雲重。人生何事各西東。煙外好花紅淺淡，雨餘芳草綠蔥蘢。苦無歡意敵春濃。
浣溪沙
作者：陳三聘（宋）

點檢尊前花柳叢。於中偏佔牡丹風。等閒言語慣迎逢。扇影不搖珠的皪，釵梁斜嚲玉玲瓏。夢魂長向楚江東。
浣溪沙
作者：陳三聘（宋）

不躍銀鞍與繡韉。曲筇芒蹺見衰年。尋幽來立渡頭船。碧澗芹羹珍下箸，紅蓮香飯樂歸田。不妨尊酒興悠然。
浣溪沙
作者：陳三聘（宋）

簾押低垂月影疏。梅枝和雪玉相扶。兒家春信入來無。半墜寶釵慵覽鏡，任偏羅髻卻拈書。琴心誰與問相如。
朝中措
作者：陳三聘（宋）

朝來和氣滿西山。拄頰小闌干。柳色野塘幽興，梅花紙帳輕寒。三杯淡酒，玉腴蔬嫩，青縷堆盤。細寫池塘詩夢，玉人翦做春幡。